CHO พุ่ง 10% ตัวเต็งชนะประมูลรถ NGV
CHO พุ่ง 10% หลังผ่านคุณสมบัติประมูลรถ NGV ล่าสุด ณ เวลา 11.36 น. ราคาอยู่ที่ 2.20 บาท บวก 0.20 บาท หรือ 10% สูงสุดที่ 2.24 บาท ต่ำสุดที่ 2.02 บาท มูลค่าซื้อขายที่ 84.87 ล้านบาท
29 มิ.ย. 2559

ผู้สื่อข่าวรายงานว่า ราคาหุ้นบริษัท ช ทวี จำกัด (มหาชน) หรือ CHO ณ เวลา 11.36 น. ราคาอยู่ที่ 2.20 บาท บวก 0.20 บาท หรือ 10% สูงสุดที่ 2.24 บาท ต่ำสุดที่ 2.02 บาท มูลค่าซื้อขายที่ 84.87 ล้านบาทขณะที่ดัชนีตลาดหุ้นไทยโดยรวมบวก 0.66%

โดยราคาหุ้น CHO ปรับตัวขึ้นแรงรับข่าวคณะกรรมการประกวดราคาขององค์การขนส่งมวลชนกรุงเทพ (ขสมก.) มีมติให้ CHO ผ่านการคัดเลือกเบื้องต้นที่เป็นผู้มีสิทธิเสนอราคาซื้อรถโดยสารปรับอากาศใช้เชื้อเพลิงก๊าซธรรมชาติ (NGV) พร้อมซ่อมแซมและบำรุงรักษาโดยสาร จำนวน 489 คัน วงเงิน 4,021.70 ล้านบาท ด้วยวิธีการทางอิเล็กทรอนิกส์ เนื่องจากบริษัทมีคุณสมบัติครบถ้วน มีข้อเสนอทางด้านเทคนิคที่มีความเหมาะสม และไม่เป็นผู้เสนอราคาที่มีผลประโยชน์ร่วมกัน
อนึ่ง ขสมก.ได้กำหนดประกวดราคาด้วยวิธีทางอิเล็กทรอนิกส์ (อี-อ๊อคชั่น) ในวันที่ 8 ก.ค.59 และส่งมอบรถภายใน 90 วัน หลังลงนามสัญญาซึ่งคาดจะลงนามได้หลังจากคณะกรรมการ ขสมก.อนุมัติรับรอง
โดยมีการคาดการณ์กันว่า CHO จะสามารถชนะประมูลในครั้งนี้ได้อีก หลังจากก่อนหน้านี้เคยชนะการประกวดราคาครั้งที่แล้ว